- Der vil være flere steder i Indre By, som ikke er i byrumstype 1. Her er det op til udlejerne at udpege områder, hvor de gerne vil opstille deres løbehjul, og så vil vi fra forvaltningens side vurdere, om det er foreneligt med de generelle vilkår, siger han.

I resten af København vil loftet fremover være 3.000 el-løbehjul.

Søges: Bæredygtig profil

Udlejerne af el-løbehjulene frygter, at de nye regler grundlæggende går ind og piller ved den model, de kalder "free floating". Her kan en bruger samle et løbehjul op, hvor vedkommende har brug for det, og stille det pænt, hvor de har brug for at stå af igen.

El-løbehjul i udlandet Flere større byer har indset, at de er nødt til at regulere el-løbehjulene. I Madrid og Barcelona har der været flere dødsulykker de seneste år, så begge byer har nu indkørt markant skrappere regler og barberet antallet af løbehjul kraftigt ned. Også byer som San Francisco, Bruxelles og Los Angeles har strammet op på lovgivningen og kræver, at udlejningsfirmaer lever op til flere krav.

I Københavns Kommune medgiver enhedschef Mikkel Halbye Mindegaard, at brugere fremover kan risikere at skulle finde et andet sted at stille el-løbehjulet, end de havde planlagt.

- Vi lægger vægt på, at der sikres fremkommelighed de steder, hvor der er meget pres på, så det kan godt være, man nogle gange ikke kan aflevere løbehjulet præcis det sted, man har lyst til, men må gøre det et andet sted.

- Hvordan det præcist kommer til at fungere, lægger vi ud til udlejerne. De skal beskrive, hvordan de vil løse det her teknisk eller på anden vis. Vi kigger på det, de sender ind og vurderer, hvem der bedst kan sandsynliggøre, at de kan overholde de her grænser for, hvor mange der er plads til, siger Mikkel Halbye Mindegaard.

Med teknologien geofencing kan udlejningsfirmaerne indstille, at brugerne i særlige zoner ikke kan stille el-løbehjulet fra sig, uden at taxameteret kører videre.

Politikerne i Københavns Borgerrepræsentation har besluttet, at udlejernes ansøgninger skal vurderes ud fra nogle forskellige kriterier, blandt andet om de har en bæredygtig profil.

Kriterierne træder dog først i kraft i det tilfælde, at der er en såkaldt konkurrencesituation mellem udlejningsfirmaerne.

- Det er først, hvis vi får flere ansøgninger, end det vi forventer at kunne give tilladelser til. Kommer vi en situation, hvor vi får så mange ansøgninger, at vi er nødt til at vælge, hvem vi vil tildele tilladelser, så kan vi bruge forskellige kriterier, som vi så vægter ud fra en helhedsvurdering.

- Det er det samme, vi gør nu ved ansøgninger om stadeplads eller mobilt gadesalg. Her er der ofte flere, der søger om den samme plads, og så har politikerne vedtaget nogle kriterier, der skal vægte højest i forhold til, hvem der bliver tildelt en plads, siger Mikkel Halbye Mindegaard.

Hvor mange ansøgninger skal der til, for at det bliver en konkurrencesituation mellem udlejerne af el-løbehjulene?

- Det kan jeg ikke svare præcist på. Det er en konkret vurdering i forhold til ansøgningerne. Det handler ikke kun om antallet, men også om hvor stor volumen er i ansøgningen, og hvor i byen de vil opstille, siger han.

Kede af begrænsninger

I udlejningsfirmaet Lime er de kede af, hvis der kommer begrænsninger af el-løbehjulene, "som er så drastiske, som der er lagt op til".

- Konsekvensen vil være, at der vil være færre løbehjul, end der er efterspørgsel efter, både fra lokalbefolkningen og turister. Det vil naturligvis være ærgerligt, hvis vi ikke kan levere noget, folk er glade for, siger landechef i Danmark Niklas Joensen.

Det har tidligere været omtalt, at flere af el-løbehjulene bliver skrottet efter kun to-tre måneder. Niklas Joensen afviser dog, at det forholder sig sådan med Lime.

- Vi har ikke mistet ét løbehjul i København endnu, og vi har snart været i gang i to måneder.

- I Malmø har vi været på markedet siden januar, og her er der heller ikke udfordringer med holdbarheden. Det skyldes, at vi har eget værksted, hvor vi løbende reparerer løbehjulene både til gavn for holdbarheden og brugernes sikkerhed, siger han.

Lime anerkender, at det kan være nødvendigt at regulere brugen af el-løbehjulene for at undgå at skabe kaotiske tilstande i trafikken.

- Hos Lime har vi hele tiden været af den opfattelse, at det er allerbedst at samarbejde med myndighederne, og vi hilser sådan set regulering velkomment.

Nu er der et meget konkret udspil, og der håber vi at kunne få lov til at tale lidt med kommunen om, hvordan udformningen bliver. Den proces må vi afvente. Vi er indstillet på at arbejde sammen med kommunen, siger Niklas Joensen.

Det er kun få uger siden, at en 27-årig mand på el-løbehjul mistede livet i den svenske by Helsingborg.